b'\n_START_ARTICLE_\nTuusniemi\n_START_SECTION_\nMaantiede\n_START_PARAGRAPH_\nTuusniemi sijaitsee Pohjois-Savon maakunnan kaakkoisosassa, Kuopion ja Joensuun puoliv\xc3\xa4liss\xc3\xa4. Sen naapurikunnat ovat Hein\xc3\xa4vesi, Kaavi, Kuopio, Lepp\xc3\xa4virta ja Outokumpu._NEWLINE_J\xc3\xa4\xc3\xa4kausi on muovannut Tuusniemelle Sein\xc3\xa4vuoren rotkolaakson. Se on noin 500 metri\xc3\xa4 pitk\xc3\xa4, 20 - 40 metri\xc3\xa4 leve\xc3\xa4 ja korkeimmalla kohdallaan jopa 25 metri\xc3\xa4 syv\xc3\xa4 rotko, jonka ymp\xc3\xa4ri kulkee retkeilyreitti.\n_START_SECTION_\nKyli\xc3\xa4\n_START_PARAGRAPH_\nEnonsalo, Hauranki, Hiidenlahti, Juoj\xc3\xa4rvi, Juurikkam\xc3\xa4ki, J\xc3\xa4nissalo, Kartansalo, Kiukoonniemi, Kojanlahti, Konttim\xc3\xa4ki, Kosula, Laukka-aho, Laukansalo, Lepp\xc3\xa4ranta, Litmaniemi, Lohilahti, Miettil\xc3\xa4, Ohtaanniemi, Paakkila, Pet\xc3\xa4j\xc3\xa4m\xc3\xa4ki, Susiniemi, Syrj\xc3\xa4saari, Tuusj\xc3\xa4rvi, Tuusniemi, Ukonlahti, Viitam\xc3\xa4ki, Pajum\xc3\xa4ki, Soittu.\n_START_SECTION_\nTaajamat\n_START_PARAGRAPH_\nVuoden 2017 lopussa Tuusniemell\xc3\xa4 oli 2\xc2\xa0597 asukasta, joista 1\xc2\xa0034 asui taajamissa, 1\xc2\xa0516 haja-asutusalueilla ja 47 asukkaan asuinpaikan koordinaatit eiv\xc3\xa4t olleet tiedossa. Taajama-aste lasketaan niist\xc3\xa4 asukkaista, joiden asuinpaikan koordinaatit ovat tiedossa; Tuusniemen taajama-aste on 40,5\xc2\xa0%. Tuusniemen taajamav\xc3\xa4est\xc3\xb6 kuuluu vain yhteen taajamaan eli kunnan keskustaajamaan Tuusniemen kirkonkyl\xc3\xa4\xc3\xa4n, jossa oli vuoden 2017 lopussa 1\xc2\xa0034 asukasta.\n_START_SECTION_\nHistoria\n_START_PARAGRAPH_\nTuusniemen alueelta on l\xc3\xb6ytynyt merkkej\xc3\xa4 kivikautisesta asutuksesta._NEWLINE_Ruotsi-Suomen ja Ven\xc3\xa4j\xc3\xa4n v\xc3\xa4linen valtakunnanraja kulki Tuusniemen l\xc3\xa4hist\xc3\xb6ll\xc3\xa4, mutta P\xc3\xa4hkin\xc3\xa4saaren rauhasta T\xc3\xa4yssin\xc3\xa4n rauhaan rajalinja oli ep\xc3\xa4m\xc3\xa4\xc3\xa4r\xc3\xa4inen ja seudulla oli levottomuuksia. T\xc3\xa4yssin\xc3\xa4n rauhan rajakivi on Ohtaansalmessa, Pohjois-Savon ja Pohjois-Karjalan rajalla, Virranniemen etel\xc3\xa4rannalla._NEWLINE_Tuusniemell\xc3\xa4 toimi vuosina 1904\xe2\x80\x931975 Paakkilan asbestikaivos.\n_START_SECTION_\nHallinto\n_START_PARAGRAPH_\nTuusniemen kunnanjohtaja vuodesta 2017 on Timo Kiviluoma. Kunnanvaltuustossa on 17 paikkaa, joista kahdeksan on keskustan hallussa kaudella 2017\xe2\x80\x932021.\n_START_SECTION_\nTalous\n_START_PARAGRAPH_\nVuonna 2015 kunnassa oli 614 ty\xc3\xb6paikkaa. Niist\xc3\xa4 23 prosenttia oli alkutuotannossa (maa-, mets\xc3\xa4- ja kalataloudessa), 60\xc2\xa0% palveluissa ja 14\xc2\xa0% jalostuksessa. Palvelujen osuus ty\xc3\xb6paikoista oli pienempi kuin koko maassa keskim\xc3\xa4\xc3\xa4rin (75\xc2\xa0%), ja alkutuotannon osuus suurempi kuin koko maassa (3\xc2\xa0%).\n_START_SECTION_\nIlmastokuormitus\n_START_PARAGRAPH_\nHiilidioksidiekvivalentti (CO\xe2\x82\x82-ekv. tai CO\xe2\x82\x82-ekvivalentti) on ilmastotieteess\xc3\xa4 k\xc3\xa4ytetty suure, joka kuvaa kasvihuonekaasujen yhteenlaskettua ilmastoa l\xc3\xa4mmitt\xc3\xa4v\xc3\xa4\xc3\xa4 vaikutusta._NEWLINE_Vuoden 2010 laskelmien mukaan asukaskohtainen hiilijalanj\xc3\xa4lki oli Tuusniemell\xc3\xa4 Pohjois-Savon kolmanneksi pienin: 10\xc2\xa0500\xc2\xa0CO\xe2\x82\x82-ekv./asukas. Laskelmissa on huomioitu mm. l\xc3\xa4mmitys, s\xc3\xa4hk\xc3\xb6n kulutus, teollisuuden ym. polttoaine, liikenne ja maatalous. Pohjois-Savossa keskim\xc3\xa4\xc3\xa4r\xc3\xa4inen hiilijalanj\xc3\xa4lki oli 12\xc2\xa0700\xc2\xa0CO\xe2\x82\x82-ekv./asukas. Suomalaisten keskim\xc3\xa4\xc3\xa4r\xc3\xa4inen hiilijalanj\xc3\xa4lki oli 13\xc2\xa0900\xc2\xa0CO\xe2\x82\x82-ekv.\n_START_SECTION_\nPalvelut\n_START_PARAGRAPH_\nTuusniemell\xc3\xa4 esi- ja perusopetusta annetaan Tuusniemen yhten\xc3\xa4iskoulussa. Sen yhteydess\xc3\xa4 toimii on syyskuussa 1968 perustettu Tuusniemen lukio. Tuusniemen kirjasto toimii samassa koulukeskuksessa yhten\xc3\xa4iskoulun ja lukion kanssa._NEWLINE_Tuusniemen paloasemalla Juoj\xc3\xa4rventiell\xc3\xa4 on kolme ajoneuvoa: sammutusauto PS\xc2\xa0661, s\xc3\xa4ili\xc3\xb6auto PS\xc2\xa0663 ja miehist\xc3\xb6auto PS\xc2\xa0667. Asemalla on my\xc3\xb6s vene ja moottorikelkka. Tuusniemell\xc3\xa4 sairaankuljetus- ja ensihoitoteht\xc3\xa4v\xc3\xa4t hoitaa EPS\xc2\xa0338.\n_START_SECTION_\nParas-hankkeen vaikutukset\n_START_PARAGRAPH_\n2000-vuosikymmenen lopulla Tuusniemi hakeutui Paras-hankkeen ja tulevaisuudenn\xc3\xa4kymien johdosta Kuopion seutukuntaan, ja voimakkaampaan yhteisty\xc3\xb6h\xc3\xb6n Kuopion kaupungin kanssa, hakien muun muassa palvelutoiminnan keskitt\xc3\xa4mist\xc3\xa4 suurempiin kokonaisuuksiin ja oman asukasm\xc3\xa4\xc3\xa4r\xc3\xa4n nousua kasvukeskuksen imussa. Ensimm\xc3\xa4isen\xc3\xa4 konkreettisena toimenpiteen\xc3\xa4 Tuusniemi erosi joulukuussa 2007 Koillis-Savon kansanterveysty\xc3\xb6n kuntayhtym\xc3\xa4st\xc3\xa4. Kuopion kaupunki on tuottanut 1. tammikuuta 2009 alkaen Tuusniemen kunnan perusterveydenhuollon palvelut.\n_START_SECTION_\nRuokakulttuuri\n_START_PARAGRAPH_\n1980-luvulla jokaiselle Savon silloiselle kunnalle \xc3\xa4\xc3\xa4nestettiin omat nimikkoruoat. Tuusniemen perinneruoaksi valittiin potattikukko.'